**Ochrana úrody pred požiarmi**

 Vážení občania !

 Blíži sa obdobie, počas ktorého vzniká väčšie množstvo požiarov – obdobie zberu úrody. Pri samotných žatevných prácach vznikajú riziká, ktoré sú príčinou vzniku požiarov, pričom sú ovplyvnené najmä konaním fyzických osôb a to či už vedomým alebo nevedomým konaním.

V súvislosti so zberom a uskladnením objemových krmovín a obilovín vzniklo v roku 2015 na území okresu Trnava 7 požiarov s priamou škodou 50 415,00 €. Medzi najčastejšie príčiny vzniku požiarov patrí úmyselné zapálenie neznámou osobou.

Za účelom zníženia škôd spôsobených požiarmi, Vás upozorňujeme na dodržiavanie niektorých hlavných zásad:

1. dodržiavanie zákazu fajčenia,
2. zákaz vypaľovania porastov bylín, kríkov a stromov,
3. zákaz zakladať oheň v priestoroch alebo na miestach, kde môže dôjsť k jeho rozšíreniu,
4. prednostný zber dozretých obilnín najmä pri železničných tratiach, pozemných komunikáciách a skládkach odpadov,
5. vybavenie techniky na zber a stohovanie lapačmi iskier a prenosnými hasiacimi prístrojmi,
6. v prípade zistenia požiaru, ktorý nemôžete sami uhasiť, okamžite privolajte najbližšiu hasičskú jednotku alebo ohláste požiar na koordinačné stredisko integrovaného záchranného systému, linka tiesňového volania **150** alebo **112**.

 Porušenie týchto zásad je považované za priestupok na úseku ochrany pred požiarmi, pri ktorom môže byť uložená pokuta fyzickej osobe - občanovi až do výšky **331,- €.**